เกษตรกรบ้านยุโปขุดสระ-บ่อบาดาล เตรียมความพร้อมรับมือช่วงหน้าแล้ง
เกษตรกรในพื้นที่ หมู่ที่ 1 บ้านยุโป ตำบลยุโป อำเภอเมืองยะลา จังหวัดยะลา ได้ใช้วิธีขุดสระรับน้ำธรรมชาติ พร้อมสำรองขุดบ่อบาดาล ติดตั้งระบบสปริงเกอร์ เพื่อเตรียมการไว้สำหรับรับมือกับปัญหาในช่วงหน้าแล้ง ฝนทิ้งช่วง หลังเปิดแปลงใหม่ปลูกพืชสวน พืชไร่ในพื้นที่ 4 ไร่          นายพินัย แก้วจันทร์ เกษตรกร ปราชญ์ชาวบ้านตำบลยุโป บอกว่า เมื่อ 2-3 ปีที่แล้ว ในพื้นที่ตำบลยุโป ประสบกับปัญหาช่วงหน้าแล้ง ฝนทิ้งช่วง ต้นไม้ตายไปมาก และปีนี้มีแนวโน้มที่จะแล้งกว่า โดยเริ่มมาตั้งแต่เดือนพฤศจิกายน 2562 ที่ผ่านมาไม่มีฝนตกในพื้นที่ ถ้ามีก็ปริมาณน้ำน้อยมาก ซึ่งตามปกติแล้วหลาย ๆ ปีที่ผ่านมา จังหวัดยะลาจะมีฝนตกมาตลอด และจะหมดในช่วงหลัง 15 มกราคม ในพื้นที่ตำบลยุโป นี้ ดีหน่อย เป็นพื้นที่ราบ น้ำไม่ค่อยจะแห้งเท่าไหร่ จะมีปัญหากับทางชลประทานบ้าง บางปีชลประทานปล่อยน้ำหมด บ่อน้ำตื้นที่นี่จะแห้งหมด แต่ถ้าปีไหนชลประทานรักษาน้ำได้ เกษตรกรก็อยู่ได้ ส่วนมากชาวบ้านตำบลยุโป ก็จะใช้น้ำในสระส่วนตัว ขุดยกร่อง ใช้น้ำของตนเองในการทำเกษตร          สำหรับแปลงของตนเอง ซึ่งมีเนื้อที่ 4 ไร่ เพิ่งจะได้เริ่มนำต้นไม้ต่าง ๆ มาปลูก ปลูกมาได้เดือนกว่า ๆ ทยอยปลูกไปเรื่อย ๆ ปลูกทุกวัน จะมีส้มโอเป็นหลัก แซมด้วยมะพร้าว ทุเรียน กาแฟ ไผ่ ฟักทอง กล้วย ฯลฯ โดยได้เตรียมการสำหรับหาแหล่งน้ำเพื่อให้กับต้นไม้ที่ปลูก ด้วยการขุดสระเลี้ยงปลา เก็บน้ำธรรมชาติไว้ และก็ได้สำรองน้ำบาดาลไว้ด้วยในช่วงหน้าแล้ง ซึ่งการทำเกษตรต้องใช้น้ำ น้ำต้องมาก่อน และจะต้องมีการศึกษา คาดการณ์ เตรียมการไว้ล่วงหน้าด้วย นอกจากนี้ ก็ยังได้ติดตั้งระบบสปริงเกอร์ทั่วแปลง ลงทุนไป 2 หมื่นกว่าบาท โดยใช้มอเตอร์ไฟฟ้า สูบน้ำจากบ่อบาดาลมาใช้รดน้ำให้กับต้นไม้ 3 วัน ซึ่งการใช้ระบบสปริงเกอร์นี้ ถึงแม้ต้นทุนจะมากในช่วงเริ่มต้น แต่ก็คุ้มค่า ถาวร ช่วยในการทุ่นแรงงาน ใช้ปริมาณน้ำน้อย กระจายทั่วแปลง รวมถึงต้นทุนไฟฟ้าก็ไม่แพงด้วย คิดว่าในช่วงหน้าแล้งนี้น่าจะเพียงพอ เพราะพื้นที่นี้เป็นพื้นที่ชุ่มน้ำ ป่ามีมาก แปลงใหม่นี้ ก็ได้ความร่มรื่นมาจากต้นกล้วย ซึ่งจะช่วยพลางแสงต้นไม้เล็ก เวลาโค่นกล้วย ก็ได้นำมาสุมที่โคนไม้ ต้นกล้วยมีน้ำก็จะช่วยให้ความชื้นกับต้นไม้ที่ปลูกได้          ทั้งนี้ นายพินัย แก้วจันทร์ ยังได้ให้คำแนะนำกับเกษตรกรในการดูแลรักษาต้นไม้ช่วงหน้าแล้ง ต้องคลุมโคลน รักษาความชื้น ถ้าไม่รกเกินไปอย่าไปตัดต้องรักษาความชื้น ไม้เล็กต้องให้น้ำตลอด ไม้โตแล้วไม่เป็นไร#จังหวัดยะลา #เกษตรกรบ้านยุโปขุดสระ-บ่อบาดาล #เตรียมความพร้อมรับมือช่วงหน้าแล้ง #สำนักข่าว กรมประชาสัมพันธ์ #NNT #ILOVETHAILAND